Il-Kummissjoni Ewropea llum iddeċidiet li tressaq lis-Slovakkja quddiem il-Qorti tal-Ġustizzja tal-UE talli ma ppermettitx appell ġudizzjarju kontra deċiżjoni ta' rifjut, annullament jew revoka ta' viża. Il-liġi nazzjonali fis-Slovakkja attwalment tipprevedi biss il-possibbiltà ta' appell quddiem awtoritajiet amministrattivi mhux ġudizzjarji. Abbażi tal-Kodiċi dwar il-Viżi (ir-Regolament (KE) Nru 810/2009) u l-Karta tad-Drittijiet Fundamentali tal-UE, l-applikanti għal viża għandhom id-dritt għal trattament mhux arbitrarju fl-applikazzjoni tal-viża tagħhom li għandu jiġi protett minn proċedura ta' appell ġudizzjarju. It-tweġibiet mogħtija mir-Repubblika Slovakka għall-ittra ta' notifika formali fl-2013 u l-opinjonijiet motivati fl-2015 u l-2018 ma jindirizzawx it-tħassib imqajjem mill-Kummissjoni. Għaldaqstant, il-Kummissjoni ddeċidiet li tressaq lis-Slovakkja quddiem il-Qorti tal-Ġustizzja tal-UE L-isfond Ir-Regolament tal-Kodiċi dwar il-Viżi (ir-Regolament (KE) Nru 810/2009) jistabbilixxi l-proċeduri u l-kundizzjonijiet għall-ħruġ ta' viżi għal soġġorni qosra u għal tranżitu fl-ajruport. Huwa jobbliga lill-Istati Membri sabiex jipprovdu għal dritt ta' appell kontra rifjut, annullament jew revoka ta' viża. Id-dritt għal appell ġudizzjarju kontra rifjut ta' viża kien ikkonfermat mill-Qorti tal-Ġustizzja tal-UE fil-kawża El Hassani (C-403/16) fit-13 ta' Diċembru 2017. Barra minn hekk, it-Trattat tal-UE jobbliga lill-Istati Membri jipprovdu rimedji suffiċjenti biex jiżguraw protezzjoni legali effettiva fl-oqsma koperti mid-dritt tal-UE, u l-Karta tad-Drittijiet Fundamentali tal-UE tagħti lill-individwi d-dritt għal rimedju effettiv quddiem tribunal, meta d-drittijiet u l-libertajiet skont id-dritt tal-Unjoni jiġu miksura. Il-Kummissjoni fetħet proċedura ta' ksur billi bagħtet ittra ta' intimazzjoni lill-awtoritajiet Slovakki fi Frar 2013. Dan kien segwit minn ittra addizzjonali ta' intimazzjoni f'Ottubru 2013, opinjoni motivata f'Ottubru 2014 u opinjoni motivata addizzjonali fi Frar 2015. Għal aktar informazzjoni - Monitoraġġ tal-liġi tal-UE fil-qasam tal-Affarijiet Interni - Dwar id-deċiżjonijiet ewlenin tal-pakkett ta' ksur ta' Mejju 2018, jekk jogħġbok irreferi għall-MEMO/18/3446 sħiħ - Dwar il-proċedura ta' ksur b'mod ġenerali, ara MEMO/12/12. - Dwar il-proċedura ta' ksur tal-UE